**МОТИВИ**

**към проекта на Закон за изменение и допълнение на
Закона за защита на растенията**

Приемането на Закон за изменение и допълнение на Закона за защита на растенията (ЗЗР) произтича от необходимостта за привеждане на действащата нормативна уредба в областта на торове, подобрители на почвата, биологично активни вещества и хранителни субстрати в съответствие с новоприетото европейско законодателство - Регламент (ЕС) 2019/1009 на Европейския парламент и на Съвета за определяне на правила за предоставяне на пазара на ЕС продукти за наторяване.

В областта на надзора на пазара е приет нов Регламент (ЕС) 2019/1020, чиито разпоредби следва да бъдат уредени по отношение на ЕС продуктите за наторяване.

В областта на взаимното признаване на стоки е приет нов Регламент (ЕС) 2019/515 и нормативната уредба следва да бъде актуализирана по отношение правилата за предлагането на българския пазар на продукти, които са законно предлагани на пазара в друга държава членка.

Целта на нормативната промяна е ясно да се регламентират от една страна правилата и процедурите, приложими за торове, подобрители на почвата, биологично активни вещества и хранителни субстрати, като продукти регулирани по националното законодателство, включително взаимното им признаване в съответствие с Регламент (ЕС) 2019/515, а от друга - да се осигури прилагането на европейското законодателство по отношение на ЕС продуктите за наторяване, за които са приети хармонизирани европейски изисквания. По този начин се гарантира правилното прилагане на законодателството и непротиворечиво тълкуване от страна на адресатите на акта.

Създадат се условия за пускането на пазара и употребата на продукти, за които е гарантирано високо ниво на защита на здравето на човека, животните и растенията, и на околната среда. Увеличат се възможностите на икономическите оператори да участват ефективно в пазара на ЕС продукти за наторяване, като те ще получат достъп до пазарите на всички държави членки. Улеснява се достъпа до хармонизирания пазар на иновативни продукти, произведени от органични или вторични суровини, като по този начин се отговоря на нуждите на земеделските стопани.

Проектът на ЗИД на ЗЗР регламентира мерките по прилагане на Регламент (ЕС) 2019/1009 като:

* определя Изпълнителна агенция „Българска служба за акредитация“ като нотифициращ орган по Регламента, отговорен за установяването и провеждането на необходимите процедури за оценка и нотифициране на органите за оценяване на съответствието, както и за наблюдението на нотифицираните органи.
* посочва задълженията на икономическите оператори и езиковите изисквания за предоставянето на информация от страна на икономическите оператори
* въвежда санкции за нарушаване на изискванията на Регламента.
* определя и Българска агенция по безопасност на храните като орган по надзор на пазара на ЕС продуктите за наторяване със съответните правомощия.

Законопроектът също така детайлизира някои текстове с цел привеждане в съответствие с чл. 49, чл. 56 и чл. 81 от Регламент (ЕО) № 1107/2009 относно пускането на пазара на продукти за растителна защита. Облекчава се процедурата за разрешаване на продукт за растителна защита с нисък риск по смисъла на чл. 47 от Регламент (ЕО) № 1107/2009, като заявителите се освобождават от заплащане на такса когато Република България е заинтересована държава членка и при взаимно признаване на разрешения. Прецизирани са текстове при отнемане на разрешение за паралелна търговия и определяне на гратисни периоди, в съответствие с чл. 52 от Регламент (ЕО) № 1107/2009. Отстранена е нормативната празнота в чл. 85 по отношение на реда за одобряване на програмите, разработени от обучаващите институции, за което се предвижда заплащане на такса.

С приемането на проекта на ЗИД на Закона за защита на растенията се осигурява пълно съответствие на националното с европейското законодателство в областта на ЕС продуктите за наторяване и продуктите за растителна защита.